钦定古今图书集成/明伦汇编/官常典/第620卷 > 《安州谢上表》滕甫
## 钦定古今图书集成/明伦汇编/官常典/第620卷 > 《安州谢上表》滕甫

屡致人言，固宜窜殛，曲蒙天造，尚赐保全。虽易守符，
仍叨善地。土民纯秀，几同广鲁之流风；里俗驩康，正
值元丰之乐岁。安闲事简，尸素为惭。伏念臣本以愚
儒，出逢真圣，首蒙国士之遇，最在众人之先。便欲碎
首以酬恩，未知死所。故尝指心而自誓，惟有天知。况
事任既已遍，更在人情，宁不爱惜？岂有固为缓纵，自
取颠𬯀。惟日月之至明，亮肺肝而必照。矜怜旧物，收
置近藩。而朝廷难废于公言。故君父特存于大体；稍
从远外，终不弃捐。顾臣何人，受恩若此。此盖伏遇皇
帝陛下，神圣遍物，清明在躬。化覃无外之封疆，仁及
何知之草木。况臣累更器使，粗效愚衷。眷此遗簪，尝
辱提携之末；譬之行苇，更收践履之馀。臣敢不祗奉
简书，服勤吏役。虽桑榆之昃景，将逼暮年；而犬马之
微诚，犹思后效。